રાજકોટના સુપ્રસિદ્ધ ક્રિકેટ લેખક હરેશ પંડ્યાનું નિધન
શનિવાર, ડિસેમ્બર 15 2018, 19:07 Hrs(IST)
નવગુજરાત સમય | Publish Date: Nov 12 2017 11:45AM
ત્રણ દાયકાથી વિશ્વભરના રમતગમતના પ્રકાશનોમાં કાર્યરત એવા રાજકોટના ક્રિકેટ લેખક અને પ્રોફેસર હરેશ પંડ્યાનું શનિવારે સવારે નિધન થયું હતું. તેઓ 53 વર્ષના હતા અને તેમની પાછળ પત્ની તથા પુત્રને વિલાપ કરતાં મૂકી ગયા હતા. હરેશભાઈએ કોઈ અકળ કારણોસર રાજકોટના આજી ડેમમાં ઝંપલાવીને આત્મહત્યા કરી હતી.
હજી ગયા સપ્તાહે ભારત અને ન્યૂઝીલેન્ડ વચ્ચે રમાયેલી બીજી ટી20 ક્રિકેટ મેચ સુધી કાર્યરત હરેશ પંડ્યાના નિધનથી ક્રિકેટ વર્તુળમાં શોકની લાગણી પ્રસરી ગઈ હતી. હરેશ પંડ્યાએ 1990ની આસપાસ તેમની લેખન કારકિર્દીનો પ્રારંભ કર્યો હતો અને સાથે સાથે તેઓ રાજકોટની કોલેજમાં અંગ્રેજીના અધ્યાપક તરીકે પણ ફરજ બજાવતા હતા. તેઓ અમેરિકાના ન્યૂયોર્ક ટાઇમ્સમાં પણ લખતા હતા અને ક્રિકેટના બાઇબલ સમાન વિઝડનમાં તેમના લેખો નિયમિત રીતે પ્રકાશિત થતા હતા.
આ ઉપરાંત ટાઇમ્સ ઓફ ઇન્ડિયા અને ધ મિરરમાં કોલમ લખતા હતા. ભારત ઉપરાંત ઇંગ્લેન્ડ, ઓસ્ટ્રેલિયા, સાઉથ આફ્રિકામાંથી પ્રકાશિત થતાં સાપ્તાહિક અને માસિક ક્રિકેટ મેગેઝિનમાં હરેશ પંડ્યા નિયમિત લેખ લખતા હતા. હરેશ પંડયાએ જાણીતી હસ્તીઓને પત્ર લેખન કરીને તેમની કારકિર્દીની શરૂઆત કરી હતી જેમાં મહાન ક્રિકેટર સર ડોન બ્રેડમેન અને સુનીલ ગાવસ્કર, સર ગારફિલ્ડ સોબર્સનો પણ સમાવેશ થતો હતો. આ તમામ હસ્તીઓેએ પણ તેમને વળતો પ્રતિભાવ આપતા હસ્તલિખિત પત્રો લખ્યા હતા. હરેશભાઈના નિધન અંગે સૌરાષ્ટ્ર ક્રિકેટ એસોસિયેસને શોક પ્રગટ કરીને તેમને શ્રદ્ધાંજલિ અર્પી હતી.